Högna Sigurðardóttir

Högna Sigurðardóttir (6. júlí 1929 - 10. febrúar 2017) var íslenskur arkitekt sem bjó og starfaði í París. 

Högna fæddist í Vestmannaeyjum en lést í Reykjavík.

Foreldrar hennar voru Sigurður Friðriksson og Elísabet Hallgrímsdóttir. Högna átti tvær dætur þær Sólveigu Anspach (1960-2015) kvikmyndaleikstjóra og Þórunni Eddu Anspach (1964).

 Ferill 
Högna ákvað ung að árum að leggja arkitektúr fyrir sig. Hún lauk stúdentsprófi frá Menntaskólanum í Reykjavík og hélt að því loknu til Parísar árið 1949 og varð fyrsti Íslendingurinn til að leggja stund á nám við listaskólann . Hún útskrifaðist þaðan árið 1960 og hlaut viður­kenn­ingu skól­ans fyr­ir loka­verk­efni sitt og það tryggði henni starfs­rétt­indi í Frakklandi og í kjölfarið opnaði hún teiknistofu í París.Mbl.is, „Andlát: Högna Sigurðardóttir“ (skoðað 17. júlí 2019) Eitt af fyrstu verkum hennar var hönnun íbúðarhúss að Bústaðabraut 11 í Vestmannaeyjum og var það fyrsta húsið á Íslandi sem teiknað var af konu. Húsið eyðilagðist í eldgosinu árið 1973.Mbl.is, „Fyrsta hús Högnu var í Eyjum“ (skoðað 17. júlí 2019) 

Starfsvettvangur Högnu var í París en hún hélt góðum tengslum við Ísland og teiknaði fjögur einbýlishús sem risu á Íslandi, þar á meðal er eitt þekktasta verk hennar, húsið að Bakkaflöt 1 í Garðabæ en það teiknaði hún fyrir hjónin Ragnheiði Jónsdóttur myndlistarkonu og Hafstein Ingvarsson tannlækni. Byggingin hefur oft verið til umfjöllunar í erlendum fagritum á sviði hönnunar og arkitekturs og var hún valin ein af 100 merkustu byggingum 20. aldar í norður- og miðhluta Evrópu í útgáfu alþjóðlegs yfirlitsrits um byggingarlist. Húsið var friðað árið 2009 og árið 2019 valdi BBC það sem eitt af tíu draumahúsum byggð á síðustu öld.Frettabladid.is, „Hafsteinshús Högnu eitt af draumahúsum BBC“ (skoðað 17. júlí 2019)

Önnur hús hér á landi sem Högna teiknaði eru Bústaðabraut 11 í Vestmannaeyjum, Hrauntungu 23 og Sunnubraut 37 í Kópavogi og Brekkugerði 19 í Reykjavík. Högna teiknaði einnig tillögu að Sundlaug í Kópavogi og almenningsgarð að Rútstúni í Kópavogi en þær tillögur komust aldrei til framkvæmda, sama er að segja um tillögur hennar að kapellu í Vestmannaeyjum og sumarhúsabyggð Landsbankans við Álftavatn.Páll Baldvin Baldvinsson, „Hús eftir Högnu Sigurðardóttur“ Fréttablaðið, 14. nóvember 2009 (skoðað 17. júlí 2019)

Teikningasafn Högnu er nú í eigu Listasafns Reykjavíkur en hún ánafnaði það listasafninu.

 Viðurkenningar 
 1992 - Tók sæti í akademíu franskra arkítekta
 1994 - Menningarverðlaun DV fyrir byggingarlist
 2007 - Hlaut heiðursorðu Sjónlistar fyrir einstakt framlag til íslenskrar nútímabyggingalistarRuv.is, „Högna Sigurðardóttir látin“ (skoðað 17. júlí 2019)
 2008 - Heiðursfélagi í Arkitektafélagi Íslands
 2010 - Riddarakross Hinnar íslensku fálkaorðu fyrir framlag til íslenskrar og alþjóðlegrar húsagerðarlistarForseti.is, „Orðuhafaskrá“  (skoðað 17. júlí 2019)

 Tilvísanir 

Flokkur:Íslenskir arkitektar
Flokkur:Vestmannaeyingar
Flokkur:Handhafar riddarakross Hinnar íslensku fálkaorðu
Flokkur:Stúdentar úr Menntaskólanum í Reykjavík